《旅中有感复有前韵》
宋代·陈棣

擿埴凭谁为指南，囊空羞涩不容探。
年光有限堂堂去，世事无容细细参。
故旧白头惊未识，比隣青眼喜相谙。
此生自断何须问，荼苦从今等荠甘。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。